Helge Adam Møller (KF), 2001-02-22:
Med lov skal land bygges.
Det står der over døren til Folketingssalen, lige udenfor.
Og om et par minutter bygger et stort flertal i dette Folketing en smule ekstra på landet ved at vedtage lovforslag nr. 126, som omhandler forsvarets formål og opgaver.
Det er faktisk den lov, der lægger rammerne for forsvarets virke i fremtiden.
Og jeg vil godt her i dag ved tredjebehandlingen nævne en enkelt sætning fra loven.
Sætningen er taget direkte fra § 8 i lovforslaget, og den er for mig og for den konservative folketingsgruppe en absolut nøglesætning.
Sætningen og paragraffen burde i virkeligheden ristes i runer og stå på skrivebordet hos enhver politiker, der beskæftiger sig med forsvaret.
Jeg vil godt gentage sætningen en enkelt gang, så alle de, der om et øjeblik stemmer ja, ved, hvad det er, de siger ja til, og ved, hvad det er, de forpligter sig til.
Der står, at forsvaret skal råde over styrker af alle tre værn, hvis størrelse, kampkraft, udholdenhed, mobilitet og fleksibilitet gør det muligt at løse såvel de nationale som de internationale opgaver.
Det er jo stærke og markante ord, som jeg godt vil oversætte til det, de direkte betyder for dansk forsvar i dag og i fremtiden.
For det første: Loven fastsætter altså helt tydeligt, at dansk forsvar skal have det tilstrækkelige antal enheder, dvs. flyeskadriller, orlogsfartøjer, kompagnier, bataljoner og brigader, som er påkrævede og nødvendige for at løse de opgaver.
Det er betydningen af § 8's to ord om størrelse og udholdenhed.
For det andet siger loven, at enhedernes uddannelse skal være hård, effektiv og realistisk.
Det er jo, hvad ordene om kampkraft kan oversættes til.
For det tredje betyder det, at antallet af officerer og befalingsmænd skal være tilstrækkeligt til at gennemføre denne effektive træning og til at sikre en fleksibel anvendelse af styrkerne.
Ellers lever man jo ikke op til lovens bogstav om kampkraft og fleksibilitet.
Og endelig for det fjerde skal enhederne i alle tre værn have moderne våben, materiel og ammunition.
Det ligger direkte i lovens ord om kampkraft og udholdenhed.
Se, Det Konservative Folkeparti er enig i hvert ord i denne § 8.
Men ord er ikke nok, ordene skal også udmøntes i handling.
Og derfor vil vi fastholde alle de partier - ingen nævnt og ingen glemt, heller ikke De Radikale - der støtter denne lov, på ordene i § 8, således at vi sikrer, at fremtidens forsvar får sådanne vilkår, at vi kan løse en ny tids opgaver velforberedte, veltrænede og veludrustede.
Og det må være et krav, som kan stilles fra alle ansatte i forsvaret fra yngste værnepligtige til ældste general, krav, der kan stilles til os i Folketinget, som vedtager loven.
Et krav om, at vi ikke alene giver den politiske, men også den økonomiske opbakning til, at de opgaver, forsvaret og den enkelte soldat skal påtage sig for Danmark, ofte uden for Danmarks grænser og indimellem fjernt fra Danmarks grænser, kan gennemføres med materiel, udrustning og uddannelser, således at enhederne kan løse opgaverne med stor effektivitet og maksimal sikkerhed.
Med disse ord kan jeg sige, at den konservative folketingsgruppe med stor tilfredshed stemmer for lovforslaget.
Der er indgået et forlig om forsvarsbudgettet for de næste 4 år, og det forlig skal holdes.